**Ministru kabineta noteikumu projekta "Datu aizsardzības speciālista kvalifikācijas noteikumi" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir noteikt regulējumu datu aizsardzības speciālista kvalifikācijai. Noteikumu projekts noteic kārtību, kādā datu aizsardzības speciālista pretendents piesakās datu aizsardzības speciālista kvalifikācijas eksāmenam, eksāmena saturu, norises un vērtēšanas kārtību, prasības profesionālās kvalifikācijas uzturēšanai, datu aizsardzības speciālistu saraksta uzturēšanas kārtību.  Noteikumu projektam noteikts spēkā stāšanās laiks – vienlaikus ar Ministru kabineta noteikumiem par Datu valsts inspekcijas maksas pakalpojumu cenrādi. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts atbilstoši Fizisko personu datu apstrādes likuma 18. panta piektajai daļai un 19. panta trešajai daļai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sākot ar 2018. gada 25. maiju, tiek piemērota Eiropas Parlamenta un Padomes 2016. gada 27. aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk – Regula). Regulā tiek paredzēts personas datu aizsardzības speciālista institūts, kas būtu attiecināms uz visām dalībvalstīm. Regulas 37. pantā ir paredzēts obligāts pienākums iecelt personas datu aizsardzības speciālistu, ja:  1) apstrādi veic valsts iestāde vai struktūra;  2) apstrādi veic uzņēmums, kas apstrādā īpašu kategoriju personu datus vai datus par sodāmību un noziedzīgiem nodarījumiem;  3) datu pārziņa vai apstrādātāja pamatdarbība sastāv no apstrādes darbībām, kurām to būtības, apmēra un/vai nolūku dēļ nepieciešama regulāra un sistemātiska datu subjektu novērošana.  Regulas tiešās piemērošanas ietvaros Latvijas Republikā pieņemts un no 2018. gada 5. jūlija ir stājies spēkā Fizisko personu datu apstrādes likums, kura 17. pants noteic, ka datu aizsardzības speciālista pienākumus drīkst veikt persona, kura atbilst Regulas 37. panta 5. punktā noteiktajiem kritērijiem. Pārzinis vai apstrādātājs par datu aizsardzības speciālistu var norīkot personu, kura šajā likumā noteiktajā kārtībā ir iekļauta Datu valsts inspekcijas (turpmāk – inspekcija) datu aizsardzības speciālistu sarakstā, vai citu personu.  Ņemot vērā to, ka brīdī, kad datu aizsardzības speciālists tiek izvēlēts, pārzinim var nebūt zināšanu datu aizsardzības jomā, un var būt apgrūtinoši izprast, vai attiecīgajai personai tiešām ir atbilstošas zināšanas personas datu aizsardzības jomā, kā arī, ievērojot labas pārvaldības principu, nacionālajā līmenī tiek paredzēts noteikt kārtību, kādā personas zināšanas personas datu aizsardzības jomā tiek pārbaudītas, un tiek izsniegts apliecinājums, ka persona ir nokārtojusi datu aizsardzības speciālista kvalifikācijas eksāmenu (turpmāk – eksāmens). Fizisko personu datu apstrādes likuma 18. panta piektā daļa un 19. panta trešā daļa paredz deleģējumu Ministru kabinetam noteikt datu aizsardzības speciālistu saraksta uzturēšanas kārtību, kā arī datu aizsardzības speciālista pretendents (turpmāk – pretendents) pieteikšanās kārtību, eksāmena saturu, norises un vērtēšanas kārtību, maksu par eksāmena kārtošanu un tās iekasēšanas kārtību, kā arī prasības profesionālās kvalifikācijas uzturēšanai.  Līdz ar jaunā regulējuma spēkā stāšanos, spēku zaudēja Ministru kabineta 2008. gada 5. februāra noteikumi Nr. 80 "Personas datu aizsardzības speciālista apmācību kārtība" (turpmāk – MK noteikumi Nr. 80), kas iepriekš paredzēja eksāmena kārtību un datu aizsardzības speciālistu kvalifikācijas uzturēšanas prasības.  Ievērojot minēto, šobrīd nav noteikta eksāmena rīkošanas kārtība, kā arī prasības datu aizsardzības speciālistu kvalifikācijas uzturēšanai.  MK noteikumi Nr. 80 paredzēja stingras prasības pretendentiem, kuri vēlējās kārtot eksāmenu, proti, augstāko izglītību tiesību zinātņu, informācijas tehnoloģiju vai līdzīgā jomā, iziet apmācības pie apmācību komersantiem, savukārt nebija skaidri atrunāta eksāmena rīkošanas kārtība un pretendenta atbilžu vērtēšanas kārtība un līdz ar to pretendentiem bija daudz jautājumu un neskaidrību, kā arī eksaminācijas process nebija caurspīdīgs. Tādējādi inspekcija ir rīkojusi konsultācijas pirms eksāmena, lai, t.sk. skaidrotu eksāmena rīkošanas kārtību un atbilžu vērtēšanas kārtību.  Noteikumu projekts standartizēs un skaidri noteiks eksāmena rīkošanas kārtību un pretendenta atbilžu vērtēšanas kritērijus. Tādējādi tiks nodrošināta tiesiskā noteiktība.  Noteikumu projektā paredzēts, ka eksāmenā tiek pārbaudītas pretendentu zināšanas personas datu aizsardzības tiesību un prakses jomā, kā arī vērtēta profesionālā kompetence. Ņemot vērā minēto, eksāmenā tiks pārbaudītas pretendentu zināšanas par personas datu aizsardzības tiesisko ietvaru – Regula (tvērums, definīcijas, personas datu apstrādes principi, tiesiskais pamats, datu subjektu tiesības, pārziņa un apstrādātāja atbildība, pārskatatbildības pasākumi, personas datu nodošana uz trešajām valstīm vai starptautiskajām organizācijām u.c.) un Fizisko personu datu apstrādes likums, zināšanas par pārziņa atbildību un personas datu drošību, tostarp zināšanas informācijas tehnoloģiju jomā, izpratne par informācijas drošību, risku analīze un vadība personas datu aizsardzības jomā, zināšanas par ietekmes novērtējuma uz personas datu aizsardzību veikšanu, personas datu apstrādes un informācijas sistēmu audits u.c. tēmas, kas apliecinātu pretendenta spēju pildīt personas datu aizsardzības speciālista pienākumus. Eksāmenā tiks pārbaudītas arī pretendenta zināšanas par citiem starptautiskajiem, Eiropas Savienības līmeņa un nacionālajiem normatīvajiem aktiem, kas reglamentē personas datu apstrādes un aizsardzības jautājumus, kā arī judikatūru personas datu aizsardzības jomā.  Noteikumu projektā noteikta eksāmena organizēšanas un tā norises kārtība, paredzot inspekcijas pienākumu ne vēlāk kā divus mēnešus pirms eksāmena publicēt paziņojumu par pieteikšanos eksāmenam, norādot eksāmena norises laiku, pieteikšanās termiņu, kā arī maksāšanas un dokumentu iesniegšanas kārtību. Vienlaikus norādāms, ka eksāmena jautājumus sagatavo inspekcija.  Tā kā paziņojumu par pieteikšanos eksāmenam nepieciešams paziņot nenoteiktam personu lokam, paziņojumam ir saistošs raksturs un tiesiskas sekas un atbilstoši Oficiālo publikāciju un tiesiskās informācijas likumam šāda informācija tiek oficiāli publicēta oficiālajā izdevumā "Latvijas Vēstnesis" (turpmāk – oficiālais izdevējs), paziņojums ir publicējams oficiālajā izdevumā.  Atbilstoši Tieslietu ministrijas virzāmajai politikai oficiālo publikāciju un tās pieejamības jomā oficiālais izdevējs nodrošina vienotu platformu nepastarpinātai valsts, pilsoniskās un tiesiskās informācijas sniegšanai un kvalitatīvai sabiedrības diskusijai, lai uzturētu atgriezenisko saiti starp sabiedrību un valsti. Platformas apmeklējuma statistika, lietotāju apmierinātības un uzticamības reitingi ir labi un pat pieaugoši (sk. https://lv.lv/?menu=aktualitates&sid=2&id=1162).  Tāpat oficiālais izdevējs informācijai nodrošina:  1) mūsdienām atbilstošu pieejamību vienuviet,  2) pastāvīgu glabāšanu (pieejams viss arhīvs no 1993. gada 25. februāra),  3) publicētās informācijas atbilstību iesniegtajai informācijai,  4) iespēju attālināti pārliecināties par publicētās informācijas nemainīgumu no tās publicēšanas brīža.  Oficiālā izdevēja platformā sakoncentrēta valsts, pilsoniskās un tiesiskā informācija, kura viena otru papildina (tā ir sasaistīta) un palīdz cilvēkiem to izprast, kā arī iepriekš minētā informācija pēc iespējas tiek sasaistīta ar citiem valsts informācijas resursiem, tādējādi atvieglojot informācijas meklēšanu (uzlabojot informācijas pieejamību). Informācija tiek izplatīta arī caur oficiālā izdevēja sociālo tīklu kontiem.  Ievērojot minēto, noteikumu projekts paredz, ka eksāmenu izsludina oficiālajā izdevumā un, nodrošinot oficiālās publikācijas papildu pieejamību, paziņojums par eksāmenu tiks publicēts inspekcijas tīmekļvietnē.  Noteikumu projekts paredz, ja pretendents attaisnojošu iemeslu dēļ neierodas uz eksāmenu, viņam ir tiesības to kārtot nākamajā izsludinātajā eksāmenā, atkārtoti neveicot maksu par eksāmenu. Pretendents par neierašanos un tās iemesliem informē inspekciju līdz eksāmena sākumam, bet, ja tas nav iespējams, ne vēlāk kā mēneša laikā pēc eksāmena norises dienas. Inspekcija izvērtē, vai neierašanās iemesli ir atzīstami par attaisnojošiem, pamatojoties uz pretendenta rakstisku iesniegumu, kam pievienoti attaisnojošos apstākļus apliecinoši dokumenti. Par attaisnojošiem iemesliem var uzskatīt – pārejošu darbnespēju; darbu vai mācības ārvalstīs; izsaukumu izziņas iestādē, prokuratūrā vai tiesā; laulātā, vecāku, bērna vai cita tuva ģimenes locekļa nāvi u.c. Ja iemesli, kuru dēļ pretendents nav ieradies uz eksāmenu, netiek atzīti par attaisnojošiem vai, ja pretendents par neierašanos un tās iemesliem nav paziņojis inspekcijai noteikumu projekta 11. punktā minētajā termiņā, maksa par eksāmenu netiek atmaksāta.  Pretendentam ir tiesības līdz inspekcijas noteiktā eksāmena pieteikšanās termiņa beigām rakstveidā atsaukt savu iesniegumu un saņemt samaksāto maksu par eksāmena kārtošanu. Ja inspekcija, izvērtējot dokumentus, pieņem lēmumu par atteikumu kārtot eksāmenu, inspekcija, pieņemot lēmumu, atmaksā samaksāto naudu.  Ievērojot pretendentu izteiktos jautājumus un pretenzijas par eksāmena necaurspīdīgumu, noteikumu projekts noteic eksāmena rīkošanas kārtību, proti, ka eksāmenam ir divas daļas: pirmajā daļā pārbauda pretendenta teorētiskās zināšanas, uzdodot sagatavot atbildes uz 60 testa jautājumiem, kas sadalīti nodaļās pa pārbaudāmajām tēmām, bet otrajā daļā pārbauda praktiskās darba iemaņas, uzdodot sagatavot atbildes uz diviem praktiskajiem uzdevumiem.  Eksāmena jautājumu sagatavošanas un apstiprināšanas kārtību noteiks inspekcijas iekšējais normatīvais akts.  Tāpat noteikumu projekts nosaka eksāmena rezultātu vērtēšanas kārtību. Proti, pretendenta eksāmena otrās daļas darbu vērtē 10 ballu sistēmā (noteikumu projekta 1. pielikumā noteikti eksāmena vērtēšanas kritēriji), tādējādi nodrošinot iespēju pretendentu novērtēt ar pēc iespējas objektīvāku, faktiskajām zināšanām un spējām atbilstošāko vērtējumu. Par vērtēšanas objektivitāti liecina arī tas, ka pretendenta darbi ir anonīmi. Pretendents uz eksāmena darba izpildes lapas nenorāda vārdu vai uzvārdu, vai citus identificējošus datus. Inspekcijas pārstāvji pirms eksāmena katram pretendentam piešķir unikālu identifikācijas kodu. Identifikācijas kodus pretendents ieraksta tiem veidlapās speciāli atvēlētajā vietā.  Noteikumu projekts nosaka, ka pretendentu zināšanas eksāmenā novērtē inspekcijas direktora izveidota eksāmena vērtēšanas komisija (turpmāk – komisija). Inspekcijas direktors ar rīkojumu apstiprina komisijas sastāvu. Komisijas sastāvā ir vismaz trīs locekļi. Par komisijas locekļiem var būt personas, kurām ir zināšanas un praktiskā pieredze personas datu aizsardzībā. Komisijas locekļu zināšanas un praktiskā darba pieredze nav mazāka par četriem gadiem, pielīdzinot to prasībām mācību organizētājiem atbilstoši noteikumu projekta 42. punktam.  Noteikumu projekts paredz, ka katrs komisijas loceklis atsevišķi novērtē katra pretendenta otrās daļas darbu. Šo vērtējumu ieraksta komisijas locekļa eksāmena vērtējuma lapā (noteikumu projekta 2. pielikums).  MK noteikumi Nr. 80 paredzēja stingras prasības attiecībā uz eksāmena darbu vērtēšanu, proti, ja pretendents kaut uz vienu atbildi saņem vērtējumu, kas mazāks par četriem punktiem, pārbaudījums nav nokārtots. Kā inspekcijai bija norādījuši gan pretendenti, gan Latvijas Sertificēto personas datu aizsardzības speciālistu asociācija, minētās prasības ir neadekvāti stingras.  Noteikumu projekts paredz, ka eksāmena pirmā daļa ir nokārtota, ja pareizo atbilžu īpatsvars ir vismaz 80 % un ja katras nodaļas ietvaros sniegto pareizo atbilžu īpatsvars nav mazāks par 30 %. Noteikumu projektā noteikts, ka eksāmena pirmā daļa sastāv no 60 testa jautājumiem, kas sadalīti trīs nodaļās atbilstoši noteikumu projektā paredzētajām jomām, kurās pārbauda pretendenta zināšanas – 30 jautājumi par personas datu aizsardzības teorētiskajiem pamatiem un tiesisko regulējumu saskaņā ar Regulu un Fizisko personu datu apstrādes likumu, 20 jautājumi par pārziņa atbildību un personas datu drošību un 10 jautājumi par personas datu aizsardzības tiesisko ietvaru un judikatūru. Jautājumu skaits katrā nodaļā noteikts atbilstoši tās apjomam. Komisija eksāmena otro daļu nevērtē, ja eksāmena pirmajā daļā saņemts negatīvs vērtējums. Eksāmena otrā daļa ir nokārtota, ja pēc visu komisijas locekļu (kas piedalās eksāmena vērtēšanā) piešķirto vērtējumu kopsummas izdalīšanas ar komisijas locekļu (kas piedalās eksāmena vērtēšanā) skaitu pretendents ir saņēmis vismaz septiņas balles. Iegūto aritmētisko rezultātu, ja nepieciešams, noapaļo līdz veselam skaitlim (decimāldaļskaitli, kuram aiz komata ir cipars "5" vai lielāks par "5", apaļo uz augšu).  Pretendentu tiesības iepazīties ar eksāmena vērtēšanas protokolu un iebilst, ja uzskata, ka vērtēšana nav veikta objektīvi un pamatoti, kā arī pārsūdzēt inspekcijas direktora lēmumu, tiks nodrošināta vispārējā kārtībā, proti, ievērojot Fizisko personas datu apstrādes likuma 24. panta otrās daļas nosacījumus Administratīvā procesa likuma noteiktajā kārtībā.  Attiecībā uz datu aizsardzības speciālistu saraksta uzturēšanu, noteikumu projekts paredz termiņus informācijas aktualizēšanai. Inspekcija nekavējoties, bet ne vēlāk kā piecu darbdienu laikā pēc lēmuma par datu aizsardzības speciālista iekļaušanu sarakstā pieņemšanas aktualizē sarakstu savā tīmekļvietnē. Šāds termiņš ir noteikts, jo nav iespējams prognozēt datu aizsardzības speciālistu skaitu un lai inspekcija spētu nodrošināt tās nepārtrauktu darbu.  Saskaņā ar Fizisko personu datu apstrādes likuma 20. pantu datu aizsardzības speciālistu saskaņā ar inspekcijas direktora lēmumu izslēdz no datu aizsardzības speciālistu saraksta, ja viņš iesniedzis inspekcijai attiecīgu rakstveida lūgumu. Lai personu iekļautu atpakaļ minētajā sarakstā, personai jākārto eksāmens no jauna.  Iepriekš normatīvais regulējums paredzēja, ka, lai uzturētu spēkā speciālista kvalifikāciju, speciālists, kurš vismaz divus gadus ir reģistrēts inspekcijā kā pārziņa norīkotais speciālists, katru gadu izpilda šādas prasības:  piedalās profesionālās kvalifikācijas paaugstināšanas pasākumos, ko organizē inspekcija (ne mazāk kā sešas akadēmiskās stundas);  piedalās profesionālās kvalifikācijas paaugstināšanas pasākumos, ko organizē citi apmācību organizētāji ar specializāciju tiesību zinātņu, personas datu aizsardzības, informācijas tehnoloģiju vai līdzīgā jomā (ne mazāk kā sešas akadēmiskās stundas).  Ievērojot iepriekšējo regulējumu, gan inspekcijai, gan pašiem datu aizsardzības speciālistiem bija apgrūtinoši sekot līdzi, vai minētās prasības katru gadu tiek izpildītas un līdz ar to pastāvēja risks, ka datu aizsardzības speciālists varēja nokavēt kādu no pasākumiem un līdz ar to viņam būtu jākārto eksāmens atkārtoti.  Noteikumu projekts neuzliks tik stingras prasības un datu aizsardzības speciālists pats varēs plānot, kad viņam apmeklēt profesionālās kvalifikācijas paaugstināšanas pasākumus. Noteikumu projekts nosaka prasības profesionālās kvalifikācijas uzturēšanai. Lai uzturētu spēkā speciālista kvalifikāciju, speciālists kā pasniedzējs vai mācību dalībnieks piedalās kvalifikācijas paaugstināšanas pasākumos personas datu aizsardzības jomā vai citā jomā, kas saistīta ar datu aizsardzības speciālista pienākumu izpildi, ko organizē inspekcija vai citi mācību organizētāji (ne mazāk kā 36 akadēmiskās stundas triju gadu laikā, no kurām ne mazāk kā 18 akadēmiskās stundas personas datu aizsardzības jomā), ar nosacījumu, ka mācības vada pasniedzējs, kam ir zināšanas un vismaz pēdējo četru gadu praktiskā darba pieredze personas datu aizsardzības jomā.  Noteikumu projekts paredz speciālistiem iespēju celt kvalifikāciju, apmeklējot inspekcijas vai citu iestāžu, organizāciju vai juridisku personu, vai citu valstu datu aizsardzības speciālistu profesionālo organizāciju, vai starptautisko datu aizsardzības organizāciju organizētas mācības. Par šādu mācību atzīšanu par speciālista kvalifikācijas celšanas pasākumu lemj inspekcija, izvērtējot minēto mācību atbilstību jomām, kurās nepieciešama datu aizsardzības speciālista kvalifikācijas uzturēšana, mācību organizētāju pieredzi un darbības jomu, informāciju par mācību apmeklējuma pilnvērtīgumu un ilgumu un sekmīgu pārbaudījuma nokārtošanu, ja tāds bija paredzēts mācību noslēgumā.  Inspekcija savā tīmekļvietnē publicē informāciju par mācībām personas datu aizsardzības jomā Latvijā, norādot akadēmisko stundu skaitu, kuras tiek piešķirtas par tā apmeklējumu, citu valstu datu uzraudzības iestādēm, datu aizsardzības speciālistu profesionālajām organizācijām un starptautiskajām datu aizsardzības organizācijām, kuru organizētās mācības atzīstamas par datu aizsardzības speciālista kvalifikācijas paaugstināšanas pasākumu personas datu aizsardzības jomā, kā arī publicē informāciju par citām ārvalstīs organizētajām mācībām personas datu aizsardzības jomā, kā arī Latvijā vai ārvalstīs organizētajām mācībām jomās, kas saistītas ar datu aizsardzības speciālista pienākumu izpildi.  Inspekcija publicē tikai to informāciju, kura nonāk tās rīcībā. Inspekcijas pienākumos neietilpst speciāli meklēt un publicēt informāciju par visām iespējamām mācībām. Datu aizsardzības speciālistam ir tiesības apmeklēt arī mācības, kuras nav publicētas inspekcijas tīmekļa vietnē, ja mācību tēmas atbilst noteikumu projektā paredzētajām tēmām.  Datu aizsardzības speciālistam ir galvenā loma organizācijas datu kultūras veicināšanā, viņš palīdz īstenot būtiskus datu aizsardzības elementus, piemēram, datu apstrādes principus, datu subjektu tiesības, integrēto datu aizsardzību un datu aizsardzību pēc noklusējuma, apstrādes darbību reģistru, apstrādes drošību, paziņojumu un informēšanu par personas datu aizsardzības pārkāpumiem (Eiropas Parlamenta un Padomes 1995. gada 24. oktobra Direktīvas 95/46/EK par personu aizsardzību attiecībā uz personas datu apstrādi un šādu datu brīvu apriti 29. panta datu aizsardzības darba grupas atzinums Nr. 16/EN WP243 (pieejams: https://ec.europa.eu/newsroom/article29/item-detail.cfm?item\_id=612048)). Attiecīgi no Regulas noteikumiem nepārprotami izriet, ka dalībvalstīm (to uzraudzības iestādēm) ir jāspēj pārbaudīt un novērtēt datu aizsardzības speciālista kvalifikācijas atbilstība ieņemamajam amatam.  Lai datu aizsardzības speciālists spētu pildīt savus pienākumus, viņam ir jāpārzina gan nacionālie, gan Eiropas datu aizsardzības tiesību akti un prakse, jābūt padziļinātai izpratnei par Regulu un jāspēj šīs tiesību normas atbilstoši piemērot nacionālajā tiesību sistēmā, jābūt pietiekamām zināšanām un izpratnei par informācijas sistēmām. Ir vispār zināms, ka normatīvais regulējums gan nacionālajā līmenī, gan Eiropas Savienībā nepārtraukti mainās. Arī informāciju tehnoloģijas (un to apdraudējumi) attīstās ļoti strauji. Attiecīgi ir tikai saprātīgi, ka datu aizsardzības speciālistam ir nepārtraukti jāseko līdzi jomas jaunumiem un jāpapildina savas zināšanas, lai nezaudētu profesionālo kvalifikāciju un lai pienācīgi aizsargātu datu subjektu tiesības. Līdz ar to, lai uzturētu spēkā kvalifikāciju, datu aizsardzības speciālistam ir jāpiedalās profesionālās kvalifikācijas paaugstināšanas pasākumos ne mazāk kā 36 akadēmiskās stundas triju gadu laikā, no kurām ne mazāk kā 18 akadēmiskās stundas – personas datu aizsardzības jomā.  Lai neierobežotu speciālistu iespējas celt kvalifikāciju, noteikumu projektā netiek definētas konkrētas jomas, bet gan noteikts, ka par kvalifikācijas paaugstināšanas pasākumu atzīstami arī pasākumi citā jomā, kas saistīta ar datu aizsardzības speciālista pienākumu izpildi.  Ņemot vērā plašo jomu spektru, kas var skart personas datu aizsardzību un zināšanas, kas ļauj sekmīgi pildīt speciālista pienākumus, piemēram, informācijas loģiskā un fiziskā drošība (tai skaitā personas datu drošība), audits, risku analīze un vadība, specifiskas nozares vai jomas procesu padziļināta apguve, informācijas un komunikāciju tehnoloģijas u.tml., nav lietderīgi noteikumu projektā uzskaitīt konkrētas jomas, kurās zināšanu un prasmju paaugstināšana uzskatāma par speciālista kvalifikācijas paaugstināšanas pasākumu. Konkrētā pasākuma atbilstību speciālista kvalifikācijas paaugstināšanas pasākumam izvērtēs inspekcija, ņemot vērā noteikumu projektā noteiktos kritērijus.  Savukārt, ja speciālists nav ievērojis noteikumu projekta 40. punktā minētās prasības, inspekcijas direktors atbilstoši noteikumu projekta 50. punktam pieņem lēmumu par atteikumu atzīt mācību apmeklējumu un attiecīgi lēmumu par datu aizsardzības speciālista izslēgšanu no saraksta vai arī lēmumu daļēji atzīt mācības par datu aizsardzības speciālista kvalifikācijas paaugstināšanas pasākumu, ja trūkst ne vairāk kā 18 akadēmiskās stundas, nosakot datu aizsardzības speciālista pienākumu piedalīties mācībās noteikto akadēmisko stundu skaitu.  Noteikumu projekta 48. un 49. punktā ir noteikti kritēriji akadēmisko stundu skaita noteikšanai, proti, mācībām nosaka vienu akadēmisko stundu par katru astronomisko stundu (60 minūtes), ja mācības atbilst šādiem kritērijiem: mācību organizētājs – inspekcija, Latvijas vai citu valstu akreditēta izglītības iestāde, valsts pārvaldes iestāde, juridiska persona, personu apvienība vai nodibinājums, kura pamatfunkcijās ietilpst mācību organizēšana, Latvijas vai citu valstu datu aizsardzības speciālistu profesionāla organizācija vai starptautiska datu aizsardzības organizācija; mācību ievirze un tēma – mācības auditorijai ar priekšzināšanām, apmeklēto mācību tēma saistīta ar personas datu aizsardzību vai citu jomu, kas saistīta ar datu aizsardzības speciālista pienākumu izpildi. Savukārt akadēmiskās stundas dubultā apmērā nosaka par mācībām, kurām nokārtots gala pārbaudījums, ja tāds bija paredzēts mācību noslēgumā, kā arī gadījumā, ja datu aizsardzības speciālists piedalās mācībās kā pasniedzējs (lektors, referents konferencē).  Ņemot vērā to, ka gan gatavošanās pārbaudījumam, gan arī sagatavošanās mācību satura pasniegšanai, ir vērtējama kā padziļināta tēmas apguve, ir pamats akadēmisko stundu dubultā apmērā noteikšanai.  Strauji attīstoties informācijas tehnoloģijām un ievērojot personas datu aizsardzības tiesiskā regulējuma maiņu, attīstoties Regulas piemērošanas praksei, iepriekš noteiktais piecu gadu termiņš kvalifikācijas uzturēšanai ir atzīstams par ilgu, lai nodrošinātu speciālista zināšanu kvalitāti mainīgajos apstākļos. Ievērojot minēto, noteikumu projektā ir paredzēts, ka kvalifikācijas paaugstināšana un tās novērtēšana notiek trīs kalendāro gadu periodā.  Speciālistiem, kas ietverti datu aizsardzības speciālistu sarakstā pirms noteikumu projektā paredzētā regulējuma spēkā stāšanās, profesionālās kvalifikācijas uzturēšanai piemērojamas noteikumu projektā paredzētās prasības, trīs gadu periodu skaitot no noteikumu spēkā stāšanās dienas. Minētais nozīmē, ka neatkarīgi no sertificēta datu aizsardzības speciālista apliecības saņemšanas dienas, visiem speciālistiem tiek noteiktas vienādas prasības paredzamā – trīs gadu – termiņā. Papildus norādāms, ka Fizisko personu datu apstrādes likums neparedz apliecību izsniegšanu speciālistiem, kvalificēta speciālista statusu apliecina speciālista esamība datu aizsardzības speciālistu sarakstā.  Profesionālās kvalifikācijas uzturēšanas pasākumus ir tiesīgi organizēt mācību organizētāji, kas nodarbina personas, kurām ir zināšanas un vismaz četru gadu praktiskā darba pieredze personas datu aizsardzības jomā. Ar praktisko pieredzi ir saprotama arī akadēmiskā pieredze, proti pieredze "augstskolas tiesību zinātņu specialitātes akadēmiskā personāla amatā". Praksē ir situācijas, kad speciālists pēc speciālista kvalifikācijas iegūšanas, nepraktizē kā speciālists. Līdz ar to speciālistam zūd iemaņas datu aizsardzības jomā. Lai nodrošinātu speciālistam iespēju papildināt zināšanas personas datu aizsardzības jomā, kā arī nodrošinātu speciālista zināšanu kvalitāti, ir nepieciešams paredzēt, ka pasniedzējam ir jābūt ne tikai teorētiskām zināšanām, bet arī praktiskai darba pieredzei. Minētais ir pamatojams ar apstākli, ka strauji attīstās informācijas tehnoloģijas un pieaug datu aizsardzības pārkāpumi, kas kļūst aizvien sarežģītāki un grūtāk atklājami un izmeklējami. Līdz ar to, lai kvalificētiem datu aizsardzības speciālistiem sniegtu pēc iespējas plašākas zināšanas, pasniedzējam ir nepieciešama noteikta pieredze datu aizsardzības jomā. Jāņem vērā, ka pasniedzējam, kurš lasīs mācību priekšmetus datu aizsardzības jomā, ir jāpārzina datu aizsardzības tiesības no juridiskā aspekta un informācijas tehnoloģijas joma, kā arī jāmāk pielietot minētās zināšanas praksē, kas nozīmē, ka pasniedzējam, kas vadīs datu aizsardzības speciālistu kvalifikācijas uzturēšanas pasākumus, ir vispusīgi jāpārzina personas datu aizsardzība, kas prasa noteiktu pieredzi tieši šai jomā. Līdz ar to noteiktas darba pieredzes noteikšana ir samērīga un atbilstoša, jo nodrošina, ka speciālistu kvalifikācijas uzturēšanas pasākumi notiks atbilstošā līmenī, un personas netiks maldinātas attiecībā uz pieejamā pasākuma kvalitāti.  Noteikumu projekta 4. punktā minētos personas datus inspekcija apstrādās šādiem mērķim:  1. vārds, uzvārds un personas kods – pretendenta identifikācijai un atbildes sniegšanai atbilstoši noteikumu projekta 6. punktam;  2. vārds, uzvārds, elektroniskā pasta adrese vai tālruņa numurs – lai sazinātos ar pretendentu;  3. vārds, uzvārds, personas kods, elektroniskā pasta adrese – datu aizsardzības speciālistu saraksta uzturēšanai.  Personas datu apstrāde tiek veikta atbilstoši Regulas 6. panta 1. punkta "c" apakšpunktam. Personas datu glabāšanas ilgums attiecībā uz personas datu apstrādēm "pretendenta identifikācijai un atbildes sniegšanai atbilstoši noteikumu projekta 6. punktam"; "lai sazinātos ar pretendentu" ir noteikts, ievērojot dokumentu un arhīvu pārvaldības noteikumus. Savukārt personas dati, kuri tiek apstrādāti personas datu apstrādes mērķa "datu aizsardzības speciālistu saraksta uzturēšanai" ietvaros, tiks glabāti pastāvīgi, izņemot gadījumus, kas minēti Fizisko personu datu apstrādes likuma 20. pantā.  Tā kā maksa par eksāmenu ir atkarīga no noteikumu projekta regulējuma, maksu noteikt objektīvi nav iespējams, kamēr noteikumu projekts nav pieņemts Ministru kabinetā. Tādēļ noteikumu projektam noteikts spēkā stāšanās laiks – vienlaikus ar Ministru kabineta noteikumiem par inspekcijas maksas pakalpojumu cenrādi, jo ir nepieciešams inspekcijas maksas pakalpojumu cenrādī noteikt maksu par eksāmenu.  Saskaņā ar Fizisko personu datu apstrādes likuma pārejas noteikumu 5. punktu Ministru kabinets līdz 2021. gada 30. jūnijam izvērtē šajā likumā ietvertā regulējuma par datu aizsardzības speciālista kvalifikācijas eksāmena lietderību un iesniedz Saeimai izvērtējumu par iespēju atteikties no šā eksāmena. Ņemot vērā, ka noteikumu projekts vēl nav stājies spēkā, laika periods regulējuma izvērtējumam par datu aizsardzības speciālista kvalifikācijas eksāmena lietderību līdz 2021. gada 30. jūnijam nebūs pietiekams. Attiecīgi ir nepieciešami grozījumi Fizisko personu datu apstrādes likuma pārejas noteikumu 5. punktā. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, inspekcija. |
| 4. | Cita informācija | Nav. |
|  |  |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Potenciālie un esošie datu aizsardzības speciālisti, kurus inspekcija ir iekļāvusi datu aizsardzības speciālistu sarakstā un kuriem izsniegusi apliecību.  Pārzinis vai apstrādātājs, kas par datu aizsardzības speciālistu var norīkot personu, kura noteikumos noteiktajā kārtībā ir iekļauta inspekcijas datu aizsardzības speciālistu sarakstā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts nemaina minēto sabiedrības mērķgrupu tiesības, pienākumus un veicamās darbības, jo eksāmens ir brīvprātīgs.  Nebūtiski mainās mērķgrupas – datu aizsardzības speciālisti­ pienākumi, uzturot profesionālo kvalifikāciju, pieaug kvalifikācijas uzturēšanai nepieciešamais mācību apjoms. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |
| |  |  |  | | --- | --- | --- | | **III. Tiesību akta projekta ietekme uz valsts budžetu un pašvaldību budžetiem** | | | | Noteikumu projekts šo jomu neskar. | | | |  | | | | **IV. Tiesību akta projekta ietekme uz spēkā esošo tiesību normu sistēmu** | | | | 1. | Saistītie tiesību aktu projekti | Lai izpildītu Fizisko personu datu apstrādes likuma 19. panta trešajā daļā noteikto deleģējumu, maksas apmērs un iekasēšanas kārtība par eksāmena kārtošanu tiks noteikta inspekcijas maksas pakalpojumu cenrādī.  Vienlaicīgi ar minēto Ministru kabineta noteikumu spēkā stāšanos zaudēs spēku Ministru kabineta 2013. gada 24. septembra noteikumi Nr. 992 "Datu valsts inspekcijas maksas pakalpojumu cenrādis".  Tā kā maksa par eksāmenu ir atkarīga no noteikumu projekta regulējuma, kamēr noteikumu projekts nav pieņemts Ministru kabinetā, maksu noteikt objektīvi nav iespējams. Tādēļ noteikumu projektam noteikts spēkā stāšanās laiks – vienlaikus ar Ministru kabineta noteikumiem par inspekcijas maksas pakalpojumu cenrādi. | | 2. | Atbildīgā institūcija | Tieslietu ministrija, inspekcija | | 3. | Cita informācija | Nav. | |  | | | | **V. Tiesību akta projekta atbilstība Latvijas Republikas starptautiskajām saistībām** | | | | Noteikumu projekts šo jomu neskar. | | | |  | | | | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par noteikumu projektu un dotu iespēju izteikt viedokli, noteikumu projekts pirms tā iesniegšanas Valsts sekretāru sanāksmē ievietots inspekcijas, Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Inspekcija noteikumu projektu 2018. gada 4. decembrī publicēja savā tīmekļvietnes sadaļā "Sabiedrības līdzdalība" (pieejams: <http://www.dvi.gov.lv/lv/funkcijas/sabiedribas-lidzdaliba/>), Tieslietu ministrijas tīmekļvietnes sadaļā "Sabiedrības līdzdalība" (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>) un Ministru kabineta tīmekļvietnē (<https://mk.gov.lv/content/ministru-kabineta-diskusiju-dokumenti>), aicinot sniegt priekšlikumus par noteikumu projektu līdz 2018. gada 14. decembrim. |
| 3. | Sabiedrības līdzdalības rezultāti | Par noteikumu projektu ir saņemtas piecas vēstules, kurās pausts atbalsts noteikumu projekta virzībai, izsakot priekšlikumus par noteikumu projekta saturu.  Sabiedrības līdzdalības rezultātu apkopošanas gaitā secināts, ka būtiskākie priekšlikumi par noteikumu projektu saistāmi ar regulējumu par prasībām esošo speciālistu, kas ietverti datu aizsardzības speciālistu sarakstā, kvalifikācijas uzturēšanai, kā arī regulējumu par to subjektu loku, kuri ir tiesīgi organizēt profesionālās kvalifikācijas paaugstināšanas pasākumus.  Visi būtiskākie priekšlikumi ir ņemti vērā, proti, ir veikti redakcionāli precizējumi noteikumu projektā, noteikumu projekts papildināts ar regulējumu par to kvalifikācijas celšanas pasākumu atzīšanas kārtību, ko organizē citi mācību organizētāji (noteikumu projekta 42.-45. punkts), kā arī noteikumu projekts papildināts ar noslēguma jautājumu par prasībām to speciālistu, kas ietverti sarakstā pirms noteikumu spēkā stāšanās, profesionālās kvalifikācijas uzturēšanai. |
| 4. | Cita informācija | Nav. |
|  |  |  |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmē inspekcijas funkcijas un struktūru. Noteikumu projekts neparedz veidot jaunas valsts institūcijas. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Dilba 67686018

Lasma.Dilba@dvi.gov.lv